**Правилник о награди Српског социолошког друштва за животно дело**

На основу чланова 12 и 14**Статута Српског социолошког друштва**, Скупштина ССД доноси:

**ПРАВИЛНИК О НАГРАДИ СРПСКОГ СОЦИОЛОШКОГ ДРУШТВАЗА ЖИВОТНО ДЕЛО „РАДОМИР ЛУКИЋ**“

Члан 1

Српско социолошко друштво, желећи да трајно обележи и потврди научна и друштвена достигнућа социолога у Србији, као и да унапреди статус социологије у јавности, установљује награду за животно дело„Радомир Лукић“.

Члан 2

Награда се додељује истакнутој личности у области социологије за укупни допринос и изузетне резултате постигнуте у научно-истраживачком, образовно-педагошком и јавном раду у дужем временском периоду.

Члан 3

Награда за животно дело је појединачна и једној личности се додељује једанпут.

Награда се додељује личностима које су старије од 60 година, односно које су при крају свог активног научно-истраживачког или наставно-педагошког рада.

***Додати:*** **Награда се може доделити и постхумно - до две године од смрти аутора.**

Члан 4

Ближи критеријуми за додељивање награде ССД за животно дело су:

1. Резултати научно-истраживачког рада:  
   - Број и квалитет научно-истраживачких радова  
   - Руковођење научно-истраживачким пројектима  
   - Индекс компетенције  
   - Цитираност у земљи и иностранству
2. Резултати образовно-педагошког рада:  
   - Рад на усавршавању наставног процеса, осавремењавању наставних планова и програма  
   - Рад на увођењу нових метода у наставу, увођење нових смерова и предмета у редовну и последипломску наставу (специјалистичке, магистарске и докторске студије)  
   - Настава на другим факултетима у земљи и иностранству  
   - Остварења на пољу уџбеничке литературе

Члан 5

Награда се додељује сваке године.

У календарској години додељује се једна награда.

**Додати:** **Јединствена награда се може доделити - у изузетним приликама - с постхумним признањем другом аутору (сходно Члану 3, Став 3. овог правилника).**

Члан 6

Конкурс за Награду ССД за животно дело објављује се сваке године 1. децембра и остаје отворен месец дана.  
Конкурс објављује Председништво ССД на сајту Српског социолошког друштва (**[www.ssd.org.rs](http://www.ssd.org.rs/)**) и у *Социолошком прегледу*, а доставља га секцијама и огранцима Друштва, као и факултетима и институтима у Србији у којима постоје наставне или научне јединице за социологију.

Члан 7

Пријаву на Конкурс могу поднети следеће институције и групе:  
- секције и огранци ССД;

- одељења (одсеци, департмани, центри и друге организационе јединице) факултета и института у Србији у којима постоје наставне или научне јединице за социологију  
- десеторо чланова ССД који имају најмање звање ванредног професора или вишег научног сарадника.

Члан 8

Пријава предлога кандидата садржи образложење дато на основу ближих критеријуми за доделу награде из члана 4 овог Правилника.

Институције или групе које предлажу кандидата могу да предложе само једног кандидата у једној календарској години.

Члан 9

Предлог за додељивање награде за животно дело предаје се Председништву ССД у писаном облику, до 31. децембра текуће године, а мора да садржи:  
- Биографију кандидата  
- Списак остварених резултата по критеријуму из члана 4  
- Образложење предлога  
- Остале податке и чињенице релевантне за доношење коначне одлуке

Уколико Жири то затражи, предлагачи су дужни да накнадно приложе и примерке остварених резултата рада наведених у предлогу.

Члан 10

Сви приспели предлози за додељивање награде за животно дело биће доступни јавности и моћи ће се прегледати у просторијама које користи Председништво Српског социолошког друштва (Краљице Наталије 45), до 31. јануара године у којој се додељује награда.

Евентуалне примедбе се достављају Жирију.

Члан 11

Награду додељује Жири састављен од пет чланова, које бира Скупштина ССД међу редовним професорима и научним саветницима, водећи рачуна о равномерној регионалној заступљености.

Мандат чланова Жирија траје три године, с тим да се до два члана из претходног састава могу поново изабрати у Жири.

Члан 12

Жири своју одлуку доноси уз писано образложење, већином гласова, до 1. марта године у којој се додељује награда.

Члан 13

Награда се свечано уручује на годишњој Скупштини ССД.

Награда садржи плакету, као и новчани износ.

Члан 14

Висину новчаног износа одређује Председништво ССД, на основу увида у прикупљена финансијска средства.

Средства за новчани део награде прибављају се добровољним прилозима, односно донацијама правних и приватних лица.